CELEX: 62017TN0739
Language: lt
Date: 2017-11-07 00:00:00
Title: Byla T-739/17: 2017 m. lapkričio 7 d. pareikštas ieškinys byloje Euracoal ir kt. / Komisija

8.1.2018   
            
            
               LT
            
            
               Europos Sąjungos oficialusis leidinys
            
            
               C 5/50
            
         2017 m. lapkričio 7 d. pareikštas ieškinys byloje Euracoal ir kt. / Komisija
   
   (Byla T-739/17)
   (2018/C 005/68)
   Proceso kalba: vokiečių
   
      Šalys
   
   
      Ieškovės: Association européenne du charbon et du lignite (Euracoal) (Woluwe-Saint-Pierre, Belgija), Deutscher Braunkohlen-Industrie – Verein e.V. (Kelnas, Vokietija), Lausitz Energie Kraftwerke AG (Kotbusas, Vokietija), Mitteldeutsche Braunkohlengesellschaft mbH (Ceicas, Vokietija), eins energie in sachsen GmbH & Co. KG (Chemnicas, Vokietija), atstovaujamos Rechtsanwälte W. Spieth ir N. Hellermann
   
      Atsakovė: Europos Komisija
   
      Reikalavimai
   
   Ieškovės Bendrojo Teismo prašo:
   
               —
            
            
               panaikinti 2017 m. liepos 31 d. Komisijos įgyvendinimo sprendimą (ES) 2017/1442, kuriame pagal Europos Parlamento ir Tarybos direktyvą 2010/75/ES (1) dėl pramoninių išmetamų teršalų pateikiamos geriausių prieinamų gamybos būdų (GPGB) išvados dėl didelių kurą deginančių įrenginių (OL L 212, 2017, p. 1), kiek juo patvirtinti ir nustatyti su GPGB siejami išmetamųjų teršalų kiekiai (GPGB-ITK), kaip antai išmetamo NOX (1 straipsnis, priedo 2.1.3 punktas, 3 lentelė) ir gyvsidabrio (1 straipsnis, priedo 2.1.6 punktas, 7 lentelė), išmetami deginant akmens anglį ir (arba) lignitą,
            
         
               —
            
            
               nepatenkinus pirmojo reikalavimo, panaikinti visą Įgyvendinimo sprendimą (ES) 2017/1442 ir
            
         
               —
            
            
               priteisti iš Europos Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdamos ieškinį ieškovės remiasi trimis pagrindais.
   
               1.
            
            
               Pirmasis ieškinio pagrindas: Komisijos padarytas esminių procedūrinių reikalavimų, aukštesnę galią turinčių teisės nuostatų pažeidimas ir įgaliojimų viršijimas, kiek tais susiję su balsavimu pagal 75 straipsnį įsteigtame komitete
               Atlikdama sprendimo projekto pataisymus pasibaigus numatytam terminui ir iškart surengdama balsavimą Komisija nepaisė Reglamento Nr. 182/2011 (2) 3 straipsnio 3 dalyje numatytų imperatyvių terminų ir taip nesilaikė to reglamento 3 straipsnio 4 dalyje nustatytos pareigos ieškoti sprendimų, kuriems būtų kiek įmanoma visuotinai pritarta. Tuo pačiu ji nesuteikė valstybių narių atstovams galimybės tinkamai pateikti savo nuomonę dėl iš dalies keičiamo reglamento projekto ir taip pažeidė SESV 291 straipsnio 3 dalį, pagal kurią turi būti užtikrinta valstybių narių vykdoma veiksminga Komisijos kontrolė. Be to, dėl savo elgesio Komisija, akivaizdžiai remdamasi tik taktiniais sumetimais, piktnaudžiavo vykdoma komiteto pirmininkės funkcija.
            
         
               2.
            
            
               Antrasis ieškinio pagrindas: Komisijos padarytas esminių procedūrinių reikalavimų, aukštesnę galią turinčių teisės nuostatų pažeidimas ir įgaliojimų viršijimas, kai rengiant aktą buvo padarytas procedūrinis pažeidimas per vadinamąją Sevilijos procedūrą
               Pagal Direktyvą 2010/75/ES ir Komisijos įgyvendinimo sprendimą 2012/119/ES (3) (GPGB gairės) GPGB išvados turi būti grindžiamos tik techniniais kriterijais. Išvados turi būti rengiamos atsižvelgiant tik į techninius duomenis; taip pašalinama tikimybė, kad prieš jas patvirtinant bus remiamasi politiniais argumentais. Šiuo atveju šių reikalavimų nebuvo laikomasi.
            
         
               3.
            
            
               Trečiasis ieškinio pagrindas: Komisijos padarytas esminių procedūrinių reikalavimų, aukštesnę galią turinčių teisės nuostatų pažeidimas ir įgaliojimų viršijimas dėl ginčijamų GPGB išvadų turinio
               Esminiais konstatavimais, ypač dėl su GPGB siejamų išmetamų NOX ir gyvsidabrio kiekių, iš esmės pažeidžiamas tiesiogiai Direktyvoje 2010/75/ES numatytas techninio ir ekonominio prieinamumo principas, o operatoriams, kuriems taikomos aptariamos nuostatos, užkraunama neproporcinga našta.
               Todėl neišvengiamai susidaro įspūdis, kad ginčijamų nuostatų priėmimas pagrįstas politiniais argumentais, kurie rengiant GPGB išvadas yra draudžiami. Elgdamasi taip Komisija dar kartą piktnaudžiavo savo padėtimi ir viršijo savo įgaliojimus.
            
         
      (1)  2010 m. lapkričio 24 d. Europos Parlamento ir Tarybos direktyva 2010/75/ES dėl pramoninių išmetamų teršalų (taršos integruotos prevencijos ir kontrolės) (OL L 334, 2010, p. 17).
   
      (2)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011, p. 13).
   
      (3)  2012 m. vasario 10 d. Komisijos įgyvendinimo sprendimas 2012/119/ES, kuriuo nustatomos duomenų rinkimo, GPGB informacinių dokumentų rengimo ir jų kokybės užtikrinimo gairių, nurodytų Europos Parlamento ir Tarybos direktyvoje 2010/75/ES dėl pramoninių išmetamų teršalų, taisyklės (pranešta dokumentu Nr. C(2012) 613) (OL L 63, 2012, p. 1).